આ વેળાએ શાસક જૂથના નગરસેવિકાએ જ નજીવી બાબતોએ ગરમાગરમી અંગે વિરોધ વ્યકત કરી વોકઆઉટ કર્યો હતો. જામનગર મહાનગરપાલિકાના જનરલ બોર્ડની બેઠક શુક્રવારે સવારે બોર્ડના સભાગૃહમાં યોજવામાં આવી હતી. જેમાં વિપક્ષ દ્વારા બોર્ડને ઘેરાવ કરવાની ચિમકી અપાયા બાદ પોલીસ છાવણીમાં ફેરવાઇ ગયું હતું. વિપક્ષી નગરસેવકોની હાજરીમાં બેઠક યોજાઇ તે પૂર્વે વિપક્ષ દ્વારા આવેદનપત્ર આપવાની માંગણી કરાયા બાદ મેયરે કોર્પોરેશનના ગેઇટ ઉપર જઇ આવેદનપત્ર સ્વીકાર્યા બાદ જનરલ બોર્ડની બેઠક શરૂ થઇ હતી. જેમાં ધારાસભ્ય વિક્રમ માડમ, વલ્લભભાઇ ધારવીયા, કોંગી અગ્રણીઓ વિગેરે ઉપસ્થિત રહ્યા હતા. જે તમામને બોર્ડમાં ઉપસ્થિત રહેવા દેવાના પ્રશ્ને રકઝક થતા સતાધારી જૂથની નગરસેવિકા રચના નંદાણીયાએ વોકઆઉટ કર્યો હતો. વિપક્ષના ભારે હલ્લાબોલ વચ્ચે જનરલ બોર્ડની સભા શરૂ થયા બાદ ગણતરીની મિનિટોમાં મેયરે બોર્ડની બેઠક પુરી કરી દેતા વિપક્ષ રોષે ભરાયો હતો. સતાધારી જૂથ સભા પૂરી કરી બહાર નીકળી ગયા બાદ વિપક્ષે બોર્ડની બેઠક સંભાળી લીધી હતી.